**Innkalling og sakspapirer til Fredrikstad MS speidergruppe**

**Årsmøte mandag 8.Mars 2017 på Peppes Pizza kl 19.00**

|  |
| --- |
| ***La oss derfor, på veien mens vi trener våre speidere, holde de høye mål foran oss, og ikke bli for opptatt av skrittene.*** |
| **– – Lord Baden-Powell** |

****

**Du innkalles herved til årsmøte i Fredrikstad metodistspeidergruppe.**

**08.mars kl 19.00**

**Peppes Pizza**

* 1. Godkjenning av innkalling og saksliste
	2. Godkjenning av representanter
	3. Godkjenning av saksliste
	4. Valg av tellekorps
	5. Valg av referent
	6. Valg av to til å underskrive protokoll

2. Årsrapport fra gruppa og enhetene for 2016

3. Regnskap – gjennomgås på årsmøtet for 2016

4.0 Budsjettforslag for 2017

5.0 Valgkomiteens innstilling presenteres og presentasjon av kandidater som har sagt seg villig til å motta valg

5.1 Gjennomføring av valg

6.0 evt.

* Behov for nye telt
* Ulike søknader – hva tenker vi at vi skal prøve å søke om?
* Annet?

VEL MØTT

Rita Standal

Gruppeleder

Fredrikstad MS speidergruppe

Gruppeledelsen har hatt 1 møte og i tillegg jobbet veldig bra gjennom telefon eller epost.

Hele gruppeledelsen møtes nesten ukentlig med unntak av regnskapsfører og revisor, da samtlige andre i tillegg til gruppestyreverv er aktive i den ukentlige driften av de ulike enhetene.

 Styret har tatt seg av en del av fellesaktivitetene som vi har hatt i gruppa dette året.

Gruppeledelsen har bestått av følgende: Rita Standal gruppeleder, Stryemedlem: Geir Kristiansen, Aage Halvorsen, Erika Kurahachi, Jørgen Antonsen, Beate Molander (kasserer), Thomas Zakariassen Regnskap og Tom Rohde-Moe (revisjon)

**Medlemstall**

Speidergruppa ser ut til å ha stabilisert seg på et medlemstallet som svinger mellom 95 -105 medlemmer gjennom året. Dette er vi fornøyd med. Roverne trenger drahjelp for å få litt mer fart i sine aktiviteter, og det er gruppeledelsens oppfatning at disse må vi jobbe mer med for å beholde i årene fremover. Våre rovere oppfordres til å delta på aktivitetene som som arrangeres i korpsregi eller kretsen.

Vi har ikke markedsført oss for å rekruttere ny medlemmer med annonsering, og det ser ut til at gode aktiviteter er markedsføring godt nok i seg selv.

**Fellesaktiviteter i regi av gruppa**

Det har vært flere fellesaktiviteter i 2016. Speiderparadene har vært fine, men hatt noe varierende oppmøte.

Den årlige lederfesten for lederne ble avviklet hjemme hos gruppeleder en fredag kveld i januar. Her møtte 16 stk til en hyggelig kveld med mye latter og god mat.

Det ble arrangert en meget vellykket vintertur til Mesnali leirsted på Sjusjøen for hele speidergruppa, og her deltok 75 stk store og små, inkl noen rovere.

Loppemarked for speidergruppa ble avviklet i mnd skiftet oktober/november i lokalene til gamle Micro 80 på Evjekaja.

Det er flere som har som mål å reise på jamboree i USA i 2019. Disse eller de av troppen som har ønsket å jobbe dugnad for å redusere sin kontingent til Nord 2017, hadde salgstelt i kirkeparken 17. mai.

Kickoff for Rovere med Paintball kveld i august.

Den tradisjonelle turdagen ble døgnet mellom lørdag og søndag 3. helgen i september avviklet oppe ved 2. dam i Bjørndalen. Her valgte hele speidergruppa å rigge seg til med telt, huker, leirbål, kanoer og masse sosial hygge. Patruljene sov ute patruljevis i området i Fredrikstad marka. Her fikk de nye peffene og assene sin siste godkjenning i patruljefører kursingen som de har deltatt på (peff 3). Aspirantene i troppen overnattet i huker i nærheten av småspeiderne og beverne.

Søndag hadde vi en scouts own ut i det fri.

Flere av våre patruljeførere og assistenter har i regi av kretsen fått ulike kurs i patruljeledelse, i tillegg til at de har deltatt på peffsamling i regi av MS Korpset i Bergen.

**Fellesaktiviteter i regi av kretsen**

Kretsen har arrangert troppskino for troppene og karneval for småspeidere i februar,. Småspeiderleir på Tredalen med tema « Camp Wolfpack» og flåter i juni med Bjørn Erik Simensen som leirsjef. Felles korpsleir på Evjemoen sammen med de fem andre speiderkorpsene og her deltok over 1000 speidere. Speidertivoli i Lykkebergparken i september, småspeiderkino for alle småspeidere i november og til sist Senke skuldrene for alle kretsens rovere og ledere i Desember.

**Økonomi**

Gruppa har tilfredsstillende økonomi. Vårt årlige loppemarked bidrar til et tilskudd som gjør at vi fortsatt kan holde prisen på våre aktiviteter så lave som mulig. Fortsatt sponser gruppa med utgiftene til buss i forbindelse med vår årlige vintertur. Vi søker om støtte der det er mulig og får årlig litt tilskudd på denne måten også. Slike søknader legger gruppeledelsen inn der det er mulig gjennom hele året. Noen ganger får vi tilslag andre ganger ikke.

Økonomien i gruppa er pr d.d god.

Viser til regnskapet.

**Generellt.**

Vi må i tiden som kommer jobbe systematisk med ytterligere lederrekruttering, da mange av våre ledere har holdt på i mange år.

Verv utenfor speidergruppa: Beate Molander styremedlem i speiderrådet i Fredrikstad, Rita Standal styremedlem i Fredrikstad krets. Tove Arntzen sitter i redaksjonskomiteen for menighetsbladet og har faste oppdrag med bilder og artikler for bladet Speideren på vegne av Norges speiderforbund.

Fredrikstad 27.02.2017

Rita Standal

Gruppeleder



**Årsrapport for Fredrikstad MS Beverkoloni 2016**

Våren 2016 var Rita Standal. Beate Molander, Lars Berg Andreassen og Caroline Smittil Hasselgård ledere for beverne, med en stabil gjeng på 7 av disse gikk 5 over til småspeideren på høsten.

Fra Høsten har vi valgt å la Beverne ha sine møter sammen med småspeiderne da de ikke er veldig mange.

Våren 2016 har vi hatt møter hver 14. dag om ikke det er aktiviteter i regi av kretsen som gjør at vi har endret på våre møter.

Beverne har gjennom året hatt aktiviteter som knivbruk, bål, karneval sammen med kretsen, bading på Quality i Sarpsborg for å nevne noe. Vi valgte å være med på Vannsjø med flåteseilas i mai sammen med småspeiderne, en opplevelse for alle til tross for masse regn lørdagen.

I tillegg fikk de tilbud om å delta på Kretsens småspeiderleir på Tredalen «camp Wolfpack» Et flott arrangement der vi lagde flåter og hadde seilas i Skjelsbusundet på søndag.

Høsten 2016 har det vært felles møter sammen med småspeiderne og dette har fungert bra. Programmet og kravene til de yngste justeres etter alder og motorikk.

Beverne har som viktigste motto å introdusere de aller yngste for friluftsliv og lære å bli glad i naturen. Beverne er en flott gjeng, som er motiverte og engasjerte i det de driver med.

Fredrikstad 12.02.2017

Rita Standal

Beverleder

**Årsrapport fra småspeideren 2016**

**Speidere:**

Vi har vært en stabil gjeng småspeidere på lista gjennom 2016. Våren hadde vi 30 navn på lista - av disse ble 18 stk meldt over til troppen fra høsten 2016. Høsten startet derfor opp med en halvert småspeiderflokk - men i løpet av noen uker fyltes dette opp sakte men sikkert og ved slutten av året er antallet 27.

**Ledere:**

Våren var følgende ledere: Bjørn Erik Simensen, Aage Halvorsen, Frida Haugland, Erika Kurahachi.

Høsten: Rita Standal. Frida Haugland, Beate Molander og Lars Berg Andreassen

**Program:**

Aktivitetene i småspeiderne har vært mange og varierte gjennom speideråret. Vi nevner kort noen av de viktigste: knivbruk, friluftsliv med mye øving i å lage bål, vi har lært om sopp, karneval for hele speiderkretsen på Kjølberg, vi har badet for å bli trygg i vann, lånt skolekjøkken og hatt kokkekamp, samlet inn klær til Barnas Stasjon(samfunnsengasjementmerket) , flåtebygging, hatt sykkelkveld med hinderløype, speidertivoli i regi av hele kretsen, felles småspeiderkino med kretsen og laget julegotteri.

**Turer:**

Småspeiderne har deltatt på følgende turer:

Felles gruppetur/vintertur til Sjusjøen en helg i februar. En flott helg der vi var over 70 deltagere i alle aldre og der ski, alpint, lage snømenn og aking fikk stort fokus.

Vi hadde en tur på vannsjø med fra lørdag til søndag i mai for å teste flåtekonseptet som skulle være en viktig del av Småspeiderleirens konsept senere i juni. Her opplevde vi at himmelen åpnet seg og i løpet av de første timene falt det store mengder vann ned som gjorde alle svært våte. Vi slo leir på baksiden av Oksenøen i noen store huker – fikk tent bål og alle var blide og glade igjen. Søndagen fikk vi testet seil og at flåten virket.

Småspeiderleiren på Tredalen het Camp Wolfpac og første flåte ble døpt fredag kveld. – vi bygde flåter hele helgen. Hadde disco og leirbål, felles leirbål og utrolig flott vær. Søndagen ble avsluttet med at 12 stk flåter alle med sitt særpreg i seilet, hadde seilas i Sjelsbusundet. Et utrolig flott skue.

Turdagen ble arrangert med overnatting oppe ved 2. dam i Bjørndalen, i flott vær, spikking, kano og bål.

På vegne av lederne

Rita Standal

**Årsrapport for Troppen 2016**

**Speidere:**

Troppen bestod av 3 patruljer og 26 speidere på lista på våren. På høsten fikk vi 15 nye speidere fra småspeideren. Fire av de eldste sluttet i troppen og begynte i Roverlaget. Vi har jevnt over et godt oppmøte og stor trivsel i troppen.

**Ledere:**

Elin Kristiansen har vært troppsleder begge semesterne og har hatt med seg mange flinke ledere. Heidi Moræus, Rino Hermansen, Benny Arvesen, Andreas Pagander, Geir Kristiansen, Thomas Zakkariassen og Henrik Rhode Moe har vært aktive. Åge Kristian Halvorsen hadde en pause på vårsemesteret men var tilbake på høsten. Erika Kurahachi kom over fra småspeideren og ble leder i troppen på høsten. Flott å være så mange ledere.

**Aktiviteter på vårsemesteret:**

I januar hadde vi et møte om påkledning om vinteren og om forfrysningsskader, og vi hadde et par ute møter. I februar deltok mange i troppen på gruppas fjelltur til Mesnalia ved Sjusjøen. En veldig flott tur til et veldig bra sted. Gleder oss til ny tur i 2017. Vi deltok også på troppskino med pizza som er for alle troppene i Fredrikstad kret. Som vanlig et veldig populært møte.

I februar startet vi også vinterens store prosjekt hvor vi lagde vår egen kniv. Vi holdt på med knivlaging på Trosvik skole og vi brukte 4-5 møter på og lage ferdig nesten 30 kniver. Alle sammen syntes det var en veldig fin aktivitet og vi takker Andreas og Rino for opplegget. Mange stolte både speidere og ledere som nå stiller på leir, turer og møter med selvlaget kniv. I april var patruljene på patruljetur ved lavoen fra fredag til lørdag og prøvde seg litt med ledere i skogen, med ikke sammen med patruljene. Samme helgen deltok ledere og noen foreldre på dugnad på lavoen vår. I april hadde vi 8 speidere på peff 2 kurs. 6 av dem gjennomførte peff 3 på høsten. Dette er vi veldig stolte av og vi gratulerer med fullført peff kurs. I april gjennom førte patruljene 3 patruljemøter ved lavoen. Vi hadde også et møte hvor vi forberedte oss til Kretsbannerkonkurranse. I mai deltok vi i kretsbannerkonkurransen med 3 patruljer og fikk en patrulje videre til NM i juni. Klovnene deltok på NM 2016 og endte på 93 plass. En morsom helg med mye aktivitet. Vi gjorde det bra på mat og dårlig på orientering, som vanlig. I juni rakk vi også et padlemøte ved Evja ved Engelsviken og vi hadde sommeravslutning på Kongsten med bading og pizza.

Årets sommerleir var felleskorpsleir på Evjemoen sammen med alle de 5 korpsene i NSF. Vi deltok med 14 speidere, 3 rovere og 4 ledere. Det ble en flott uke med mange fine opplevelser. Vi hadde ansvar for en pioneringsøkt som alle speiderne på leiren var innom. Vi lagde heisekran og opplegget fungerte bra. Det var ca 1000 deltagere på leiren og et av de store høydepunktene var når vi stekte lammelår til hele leiren i kokegroper. Troppen fortærte 3 hele lammelår så det falt i smak. Som vanlig var det en flott gjeng og ha med seg på leir.

**Aktiviteter på høstsemesteret:**

Semesteret startet med at vi deltok på speidertivoli i Lykkeberg parken. I år lagde vi ikke karusell men deltok med slakke liner og sukkerspinnmaskin. Den maskinen er alltid like populær uansett hvor vi tar den med. Så hadde vi et møte med klatring på foten. Der spilte vi volleyball og skjøt med luftgevær. På et av møtene ved lavoen i september hadde vi et kort foreldremøte med informasjon om troppen for nye og gamle foreldre. På turdagen var vi på tur ved 2.dam sammen med småspeideren slik av har gjort de siste årene. Patruljene gjennomførte patruljetur og peff 3 samtidig. På søndag var det gudstjeneste ved Ole Martin. 9 av troppens speidere er konfirmanter i kirken i 2017 og det synes vi er veldig flott. I september padlet vi som vanlig i vollgravene på et møte. Siden vi er så mange, delte vi oss i to grupper der den ene halvdelen var på modelljernbanemuseet mens de andre padlet. Vi rakk også et møte med orientering i september. Et møte med Pokemon Go fikk vi også hatt og da var det nok speiderne som lærte opp lederne. I oktober hadde vi Joti/LAN i menighetsalen. Godt oppmøte på den overnattingen og vi deltok på speiderparade på søndag. I oktober -november hadde vi flere patruljemøter hvor vi opparbeidet faste patruljesteder med bålplasser til patruljene i området rundt lavoen. Vi hadde også et møte hvor vi ble kjent med Geocaching og prøvde oss litt på det. I november hadde vi en tur fra fredag til lørdag hvor vi var på Tredalen. En koselig tur med fredags taco og kos. I slutten av november hadde vi et møte på jobben til Andreas hvor vi støpte våre egne lys. Siste møte hadde vi første uka i desember hvor patruljene planla sine egne avslutninger. Aspirantene som vi har hatt i egen gruppe hele høsten siden de var så mange hadde grøtfest i menighetsalen og to patruljer bakte pepperkake og en gikk på kino og pizza. Lederne deltok på kretsens “Senk skuldrene” arrangement og så deltok vi på Lysmesse i kirken før vi tok juleferie.

Lederne har deltatt på årsmøter, halvårsmøter og andre møter i kretsregi gjennom hele året.

Takk til gruppeleder Rita for all hjelp og støtte gjennom hele året. Takk til alle ledere og speidere som bidrar og takk til foreldre som sender sine barn til oss!

**Elin Kristiansen**

**Troppsleder**

**Roverne**

Vi har ved utgangen av 2016 10 -11 stk rover på lista. Av disse er det en 7 - 8 stk som er mer eller mindre aktive i perioder. De har deltatt på en felles roveraktivitet i høst ved at de arrangerte paint ball kveld i Onsøy. Flere av roverne hjelper til i troppen ved behov, og småspeideren har ukentlig hjelp av Frida. I tillegg bidrar de med dugnadshjelp på forespørsel. Alle er ganske opptatte med skolegang, og har liten driv til å få i gang aktiviteter selv. Men når ting blir lagt til rette for de møter de opp. 8 stk deltok på kretsens senke skuldrearrangementet i desember. Vi håper at vi i tiden som kommer fortsatt klarer å holde de varme nok til at de deltar på speideraktiviteter når tiden strekker til. De er en utrolig flott gjeng som har vært speidere siden de startet på småspeideren.

Rita Standal